Tuija, 56, on raatanut yhdeksän vuotta 9 euron päiväpalkalla – "Kun palkkatyöläiset olivat lomalla, hoidin heidänkin työt"

KUNTA Sipoon kunta työllisti Tuija Feltin työttömänä, mutta ei huolinut palkkatyöläiseksi.

Pitkäaikaistyötön Tuija Felt (oik.) kokee Sipoon kunnan käyttäneen hänen työttömyyttään hyväkseen. – Kerron tarinani, koska yleensä me hyväksikäytetyt pysymme hiljaa, Felt sanoo tukenaan tyttärensä Sari Tuomainen. Crista Lassfolk-Feodoroff

Crista Lassfolk-Feodoroff

Sipoon Sanomien toimitukseen saapuu nainen, jolla on nyt mitta täysi. Hän on 56-vuotias sipoolainen pitkäaikaistyötön Tuija Felt, joka on tehnyt vuodesta 2008 lähtien työtä työllistettynä Sipoon kunnan eri yksiköissä.

Viimeisin pesti oli palvelutalo Elsiessä, jossa hän teki kolmipäiväistä työviikkoa yhdeksän euron päiväpalkalla. Viime viikolla Felt sai lähteä, koska esimies oli riidan päätteeksi niin ilmoittanut.

–Olen hoitanut työni hyvin, ei kai minua muuten olisi pidetty hommissa näin kauan, Felt sanoo.

– Vuodesta 2008 lähtien minulle on lupailtu oikeaa palkkatyötä ja annettu ymmärtää, että sellainen on tulossa. Ei vain koskaan tullut.

Hän kokee paikanneensa työpanoksellaan palkkatyöläisiä ja tulleensa hyväksikäytetyksi. Lomaa Felt kertoo saaneensa pitää muutaman viikon vuodessa.

– Kun muut olivat lomilla, minä hoidin heidänkin töitään. Minulle ei vain maksettu oikeaa palkkaa.

Ilmeisesti minut vain halutaan pitää työttömänä"

Tuija Feltin vakituinen työ laitosapulaisena loppui Nikkilän sairaalan lakkauttamisen myötä.

Hän työskenteli sairaalan palkkalistoilla vuosina 1975–1999. Tilalle tarjottiin työtä Helsingistä, mutta lapsiperheen äitinä hän koki työmatkat liian pitkiksi.

Felt kääntyi Sipoon kunnan puoleen ja sai kunnalta keikkatöitä laitosapulaisena. Vuoteen 2002 saakka hän sai työstään asianmukaisen palkan.

–Keikkatyöni loppuivat, kun minut työllistäneet jäivät eläkkeelle, eivätkä uudet johtajat jatkaneet keikkasopimustani, Felt kertoo.

–Olin sen jälkeen kuusi vuotta työttömänä, kunnes kunta työllisti minut pitkäaikaistyöttömänä.

Toiveistaan, yrityksistään ja odotuksistaan huolimatta hän ei ole saanut vakituista työpaikkaa Sipoon kunnalta, eikä muualtakaan. Työtä hän haluaisi tehdä ja saada tekemästään työstä ansaitun toimeentulon.

– Ilmeisesti minut vain halutaan pitää työttömänä.

Näen jatkuvasti nälkää, koska rahani eivät riitä ruokaan"

Tuija Felt saa työttömänä yksineläjänä tukia ja korvauksia sen verran, että hänelle jää kuukaudessa käyttöönsä noin 400 euroa. Siitä summasta hän kertoo maksavansa muiden muassa hygieniatuotteet, vaatteet, lääkkeet ja ruuan.

–Näen jatkuvasti nälkää, koska rahani eivät riitä ruokaan, Felt sanoo.

–Kunta heittää ruokaa roskiin enemmin kuin antaa sitä meille köyhille. Sen olen omin silmin laitoskeittiöissä nähnyt lukemattomat kerrat.

Hän odottaa sosiaalitoimen päätöstä harkinnanvaraisesta toimeentulotuesta.

–Kunnalta olen saanut ruoka-apukassin viimeksi kesäkuussa. Seurakunta antaa 20 euron ostolapun ruokakauppaan joka toinen kuukausi.

Asiasta kertoi ensin Sipoon Sanomat.

Työllistäminen Työllistäminen tarkoittaa viranomaisten tekemää työttömän työnsaantia edistävää toimenpidettä. Työllistämistoimenpiteen kohteeksi joutuvat henkilöt, jotka eivät työllisty omin avuin. Työvoimatoimisto voi maksaa työnantajalle työllistämistukea korvaukseksi laskeneesta työkyvystä. Yleisiä työllistämispaikkoja ovat erilaiset yhdistykset, yhteisöt, kunnan sekä valtion toimipaikat. Uutena työllistämiskohteena ovat tulleet sosiaaliset yritykset, joille myönnetään palkkatukea pitkäaikaistyöttömien ja vajaakuntoisten työllistämiseen.